ROMUALDAS OZOLAS: VYRIAUSYBE NESISKAI IO SU VALSTYBĖS 
INTERESAIS. Gražūs žodžiai apie kilnias Vyriausybės pastangas 
optimizuoti šalies bankų sistemą yra ne kas kita, kaip 
pasirengimas privatizavimo už pinigus etapui, pareiškė 
ketvirtadienį spaudos konferencijoje Seimo narys, Centro 
sąjungos pirmininkas Romualdas Ozolas. "Vyriausybės 
atstovaujama ir globojama politinė jėga jos finansinių tūzų 
asmenyje bandoma privesti prie patogiausių starto pozicijų ir 
su stipriausiomis dopingo dozėmis", pabrėžė įis. Pasak Romualdo 
Ozolo, tai rodo ir 17 milijonų ekiu Europos Sąjungos paskolos 
"Tauro" bankui paskyrimas. Nežinia, ar Vyriausybė yra praradusi 
savikontrolę, ar netekusi valstybės kontrolės svertų, tačiau 
tokiais atvejais ji atstovauja jau nebe valstybės interesams. 
R.Ozolas taip pat apgailestavo, kad visuomenė buvo nepakankamai 
informuota apie Lietuvos ir Baltarusijos ministrų pirmininkų 
susitikimą Klaipėdoje, visuomenei nepranešta, kaip susitarta 
reguliuoti prekybos ir muitinių santykius, spręsti Lietuvos 
sostinės saugumo problemą, atitraukiant nuo Lietuvos sienos 
visas strategines NVS kariuomenės pajėgas. 

